Lentäjät ovat olleet haluttomia keskustelemaan asiasta, koska pelkäävät leimautumista hörhöiksi.

Ufo tallentui laivaston hävittäjän kameraan.

Yhdysvaltojen laivaston lentäjät ovat kuvanneet useitakin videoita, joissa näkyy oudosti ja valtavalla nopeudella liikkuvia lentäviä esineitä.

Niitä ei ole tunnistettu, joten ne ovat määritelmän mukaan ufoja (unidentified flying object). Määritelmä ei sinänsä pidä sisällään sitä, että nämä ufot olisivat esimerkiksi ulkoavaruudesta.

Yksityinen järjestö The Stars Academy of Arts and Science julkaisi videot jo vuosina 2017-2018. Se kertoi videoiden olevan USA:n puolustusministeriön materiaalia.

Nyt Yhdysvaltojen laivasto on ensimmäisen kerran myöntänyt, että videot ovat aitoja ja peräisin heiltä, kirjoittaa CNN.

USA:n laivasto on myöntänyt ensimmäistä kertaa, että ”ufo-videot” ovat aitoja. Laivasto ei ota kantaa siihen, mitä videoilla näkyy. US Navy

Useita havaintoja useilta vuosilta

Syynä videoiden aitouden vahvistamiselle on laivaston mukaan se, että lentäjäkoulutuksessa olevia kannustetaan raportoimaan tunnistamattomista ilmiöistä ilmassa. Nämä ilmiöt voisivat olla ilma-operaatioille ja lentäjille vaaraksi.

– Useiden vuosien ajan lentäjämme eivät raportoineet näitä kohtaamisia, koska pelkäsivät leimautumista. He pelkäsivät myös termejä ja teorioita siitä, mitä näissä videoissa on tai ei ole, kertoo laivaston tiedottaja Joe Gradisher.

Laivasto kutsuu tällaisia havaintoja tunnistamattomiksi havainnoiksi ilmassa (unidentified aerial phenomena).

Ainoa keino selvittää mitä nämä ilmiöt ovat on Gradisherin mukaan se, että lentäjiä kannustetaan raportoimaan niistä.